CELEX: 32020R0782
Language: sk
Date: 2020-06-12 00:00:00
Title: Delegované nariadenie Komisie (EÚ) 2020/782 z 12. júna 2020, ktorým sa menia delegované nariadenia (EÚ) 2018/761 a (EÚ) 2018/762, pokiaľ ide o ich dátumy uplatňovania v nadväznosti na predĺženie lehoty na transpozíciu smernice Európskeho parlamentu a Rady (EÚ) 2016/798 (Text s významom pre EHP)

15.6.2020   
               
               
                  SK
               
               
                  Úradný vestník Európskej únie
               
               
                  L 188/14
               
            
         DELEGOVANÉ NARIADENIE KOMISIE (EÚ) 2020/782
         z 12. júna 2020,
         ktorým sa menia delegované nariadenia (EÚ) 2018/761 a (EÚ) 2018/762, pokiaľ ide o ich dátumy uplatňovania v nadväznosti na predĺženie lehoty na transpozíciu smernice Európskeho parlamentu a Rady (EÚ) 2016/798
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady (EÚ) 2016/798 z 11. mája 2016 o bezpečnosti železníc (1), a najmä na jej článok 6a v spojení s jej článkom 27a,
         keďže:
         
                     (1)
                  
                  
                     Smernica (EÚ) 2016/798 bola zmenená smernicou Európskeho parlamentu a Rady (EÚ) 2020/700 (2) s cieľom umožniť členským štátom predĺženie lehoty na to, aby uviedli do účinnosti vnútroštátne zákony, iné právne predpisy a správne opatrenia potrebné na dosiahnutie súladu s ustanoveniami uvedenými v článku 33 ods. 1 smernice (EÚ) 2016/798.
                  
               
                     (2)
                  
                  
                     Pokiaľ ide o členské štáty, ktoré oznámili Železničnej agentúre Európskej únie (ďalej len „agentúra“) a Komisii svoj zámer predĺžiť lehotu na transpozíciu smernice (EÚ) 2016/798 v súlade s jej článkom 33 ods. 2a, uplatňovanie niektorých ustanovení delegovaných nariadení Komisie (EÚ) 2018/761 (3) a (EÚ) 2018/762 (4) by sa malo odložiť do 31. októbra 2020.
                  
               
                     (3)
                  
                  
                     Delegované nariadenia (EÚ) 2018/761 a (EÚ) 2018/762 by sa preto mali zodpovedajúcim spôsobom zmeniť.
                  
               
                     (4)
                  
                  
                     S cieľom zabezpečiť účinnosť opatrení uvedených v tomto nariadení by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie,
                  
               PRIJALA TOTO NARIADENIE:
         
            Článok 1
            V článku 10 delegovaného nariadenia (EÚ) 2018/761 sa druhý pododsek nahrádza takto:
            
               „Uplatňuje sa od 16. júna 2019.
               Článok 5 ods. 2 a článok 8 ods. 1 a 2 sa však uplatňujú od 16. júna 2020 v prípade tých členských štátov, ktoré agentúre a Komisii oznámili v súlade s článkom 33 ods. 2 smernice (EÚ) 2016/798, že predĺžili lehotu na transpozíciu uvedenej smernice, a neoznámili agentúre a Komisii v súlade s článkom 33 ods. 2a smernice (EÚ) 2016/798, že opätovne predĺžili danú lehotu na transpozíciu.
               Článok 5 ods. 2 a článok 8 ods. 1 a 2 sa uplatňujú od 31. októbra 2020 v členských štátoch, ktoré oznámili agentúre a Komisii v súlade s článkom 33 ods. 2a smernice (EÚ) 2016/798, že opätovne predĺžili lehotu na transpozíciu uvedenej smernice.“.
            
         
         
            Článok 2
            Delegované nariadenie (EÚ) 2018/762 sa mení takto:
            
                        (1)
                     
                     
                        Článok 5 sa nahrádza takto:
                        
                           „Článok 5
                           Zrušenie
                           Nariadenia (EÚ) č. 1158/2010 a (EÚ) č. 1169/2010 sa zrušujú s účinnosťou od 31. októbra 2025.“
                        
                     
                  
                        (2)
                     
                     
                        V článku 6 sa druhý pododsek nahrádza takto:
                        „Uplatňuje sa od 16. júna 2019 v členských štátoch, ktoré neposkytli agentúre a Komisii oznámenie v súlade s článkom 33 ods. 2 smernice (EÚ) 2016/798.
                        Uplatňuje sa od 16. júna 2020 v prípade tých členských štátov, ktoré agentúre a Komisii oznámili v súlade s článkom 33 ods. 2 smernice (EÚ) 2016/798, že predĺžili lehotu na transpozíciu uvedenej smernice, a neoznámili agentúre a Komisii v súlade s článkom 33 ods. 2a smernice (EÚ) 2016/798, že opätovne predĺžili danú lehotu na transpozíciu.
                        Uplatňuje sa vo všetkých členských štátoch od 31. októbra 2020.“
                     
                  
         
            Článok 3
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. júna 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 138, 26.5.2016, s. 102.
         
            (2)  Smernica Európskeho parlamentu a Rady (EÚ) 2020/700 z 25. mája 2020, ktorou sa menia smernice (EÚ) 2016/797 a (EÚ) 2016/798, pokiaľ ide o predĺženie lehôt určených na ich transpozíciu (Ú. v. EÚ L 165, 27.5.2020, s. 27).
         
            (3)  Delegované nariadenie Komisie (EÚ) 2018/761 zo 16. februára 2018, ktorým sa stanovujú spoločné bezpečnostné metódy dohľadu vnútroštátnych bezpečnostných orgánov po vydaní jednotného bezpečnostného osvedčenia alebo bezpečnostného povolenia v zmysle smernice Európskeho parlamentu a Rady (EÚ) 2016/798 a ktorým sa zrušuje nariadenie Komisie (EÚ) č. 1077/2012 (Ú. v. EÚ L 129, 25.5.2018, s. 16).
         
            (4)  Delegované nariadenie Komisie (EÚ) 2018/762 z 8. marca 2018, ktorým sa stanovujú spoločné bezpečnostné metódy týkajúce sa požiadaviek na systémy riadenia bezpečnosti podľa smernice Európskeho parlamentu a Rady (EÚ) 2016/798 a ktorým sa zrušujú nariadenia Komisie (EÚ) č. 1158/2010 a (EÚ) č. 1169/2010 (Ú. v. EÚ L 129, 25.5.2018, s. 26).